Fjármálaráðherra og iðnaðarráðherra , annars vegar , og Samtök atvinnulífsins og stórnotendur raforku , hins vegar , undirrituðu í dag sameiginlega yfirlýsingu um ráðstafanir til að mæta erfiðri stöðu ríkisstjóðs og til að stuðla að auknum fjárfestingum í atvinnulífinu . Í yfirlýsingunni kemur m.a. fram að vegna mikils samdráttar í efnahagslífinu og erfiðrar stöðu ríkissjóðs í kjölfar hans hafi það orðið að samkomulagi við nokkra af stærstu notendum raforku í landinu að þeir greiði fyrirfram árlega samtals kr. 1.200 milljónir á árunum 2010 , 2011 og 2012 upp í væntanlega álagningu á tekjuskatti og öðrum opinberum gjöldum á árunum 2013 - 2018 . Fyrirframgreiðslan skiptist milli aðila í hlutfalli við raforkunotkun og er bundin við uppgjörsmynt þeirra fyrirtækja sem í hlut eiga . Þetta fyrirkomulag , ásamt sköttum á raforku og kolefnislosun vegna fljótandi eldsneytis , sem lagðir verða á með sérstökum lögum , mun standa í 3 ár frá árinu 2010 að telja . Í kjölfar yfirlýsingarinnar verður lagt fram á Alþingi frumvarp til laga þar sem nánar er kveðið á um framangreinda fyrirframgreiðslu . Jafnframt kemur fram í yfirlýsingunni að ríkisstjórnin mun leggja fram í upphafi vorþings 2010 frumvarp til laga um ívilnanir vegna fjárfestinga á Íslandi . Markmið þeirra laga verður að örva fjárfestingu í atvinnurekstri hér á landi og að tryggja markvissa beitingu hvata til fjárfestinga , innan þess ramma sem ákvæði EES samningsins setja , eins og segir í fréttatilkynningu .